**RÁMCOVÁ ZMLUVA**

uzavretá podľa § 269, ods. 2 a nasl. Obchodného zákonníka

**I. Zmluvné strany**

**1. Objednávateľ:** Správa mestskej zelene v Košiciach

so sídlom: Rastislavova 79, Košice

v zastúpení: Ing. Marta Popríková, riaditeľka

bank. spojenie: Prima banka Slovensko a. s.

IBAN: SK60 5600 0000 0004 4386 8001

IČO: 17078202

DIČ: 2021157556

IČ DPH: SK2021157556

(ďalej len objednávateľ)

**2. Dodávateľ:**

so sídlom:

v zastúpení:

bank. spojenie:

IBAN:

IČO:

DIČ:

E-mail:

Tel. č.:

(ďalej len dodávateľ)

**II. Preambula**

1. Podkladom pre uzatvorenie tejto zmluvy je výsledok verejnej súťaže (nadlimitná zákazka) na zabezpečenie kosenia v meste Košice v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

**III. Predmet plnenia**

1. Predmetom tejto zmluvy je záväzok dodávateľa vykonávať za podmienok a spôsobom uvedeným v tejto zmluve pre objednávateľa kosenie v časti č. ............ predmetu zákazky v lokalitách č.................... . Dodávateľ sa zaväzuje poskytovať tieto služby – kosenie vo vlastnom mene, pohrabanie pokosenej trávy, odvoz pohrabanej trávy na určenú skládku, a to na vlastnú zodpovednosť, riadne, včas, bez vád, s potrebnou odbornou starostlivosťou a zodpovedajúcou kvalitou podľa platných právnych predpisov a pokynov objednávateľa (ďalej len kosenie).
2. Dodávateľ sa zaväzuje vykonávať kosenie po dobu trvania tejto zmluvy vždy len podľa potreby objednávateľa na základe aktuálnej objednávky objednávateľa.
3. Dodávateľ bude rešpektovať objednávateľom určené časové plnenie v danej lokalite.
4. Objednávateľ si vyhradzuje právo objednať kosenie časti nie v plnom rozsahu, prípadne zvýšiť výmeru zazmluvnenej plochy.
5. Objednávateľ si zároveň vyhradzuje právo objednať u dodávateľa kosenie určitej plochy alebo celej časti bez pohrabania pokosenej trávy a jej odvozu - mulčovaním (ďalej len kosenie bez pohrabania a odvozu). V tomto prípade bude cena za plnenie predmetu zmluvy bez DPH ponížená o 30 % z vysúťaženej ceny v zmysle Prílohy č. 1 (Návrh uchádzača na plnenie jednotlivých kritérií hodnotenia pre verejnú súťaž Predmet zákazky: „Kosenie v meste Košice“.)

**IV. Termín, spôsob plnenia A KVALITATÍVNE podmienky**

1. Termín plnenia predmetu zmluvy podľa článku III. je vo vegetačnom období počas bežného kalendárneho roka.
2. Objednávateľ doručí mailom na adresu: [xxx@xxx.sk](mailto:xxx@xxx.sk) dodávateľovi záväznú objednávku na kosenie s uvedením časti, lokality a druhu kosenia, teda, či je s pohrabaním a odvozom alebo bez pohrabania a odvozu s určením termínu začatia. Objednávka sa stáva okamihom doručenia dodávateľovi na určenú mailovú adresu záväznou.
3. Dodávateľ po obdŕžaní záväznej objednávky, má povinnosť nastúpiť na realizáciu prác najneskôr do 48 hodín (okrem prípadu, ak tento termín pripadá na nedeľu, alebo sviatok, vtedy je dodávateľ povinný nastúpiť najbližší pracovný deň) a bezodkladne pred nástupom oznámiť e-mailom začatie prác na e-mailovú adresu smsz@smsz.sk. Každú kosbu je povinný ukončiť a odovzdať **do 8 pracovných dní,** prípadne predĺženie tohto termínu schváli a stanoví za objednávateľa príslušný technik zelene zodpovedný za technický dozor záznamom do stavebného denníka, so zdôvodnením predĺženia termínu v zmysle ods. 4 tohto článku. Dodávateľ sa zároveň zaväzuje, že v prípade, ak objednávateľ objedná kosenie s pohrabaním a odvozom, bude pokosená tráva pohrabaná a odvezená vždy do 48 hodín od zrealizovania čiastkového plnenia,(teda nie až po skončení kosenia celej časti).
4. V prípade, ak sa vyskytne nepriaznivé počasie, napr. vo forme dažďov a z objektívnych príčin spôsobených poveternostnými podmienkami nebude možné kosenie v daný deň/dni realizovať, predlžuje sa termín uvedený v tomto článku, ods. 3 o počet dní, kedy nebolo možné kosenie z poveternostných podmienok realizovať. Nepriaznivým počasím vo forme dažďov sa rozumie dážď (súvislý alebo prerušovaný) v čase medzi 6:00 – 19:00 hod. trvajúci v uvedenom časovom rozmedzí spolu viac ako 4 hodiny. O vzniku nepriaznivých poveternostných podmienok z dôvodu ktorých nie je možné kosenie realizovať, je dodávateľ povinný telefonicky okamžite informovať povereného zamestnanca objednávateľa a odsúhlasiť si s ním nerealizovanie kosenia v daný deň. Dodávateľ je následne povinný túto skutočnosť zapísať do stavebného denníka.
5. Najneskôr 24 hod. po ukončení prác (najbližší pracovný deň) vyzve dodávateľ e-mailom objednávateľa (smsz@smsz.sk) na odovzdanie a prevzatie prác, pričom dodávateľ uvedie presný dátum, hodinu a miesto odovzdania prác. Práce budú preberané objednávateľom na základe zápisov v stavebnom denníku, ktorý vedie dodávateľ. Jednu kópiu predloží objednávateľovi pri odovzdávaní a preberaní prác, vrátane dokladu o uložení pokosenej hmoty v kompostárni Bernátovce, v prípade ak objednávateľ objednal kosenie s pohrabaním a odvozom. Objednávateľ bude vykonávať priebežnú kontrolu vykonaných prác. Po písomnom odovzdaní a prevzatí sa práce považujú za ukončené.
6. Činnosť, na ktorú sa dodávateľ zaviazal je povinný uskutočňovať podľa pokynov objednávateľa a v súlade s jeho záujmami.
7. Pred začatím kosby je dodávateľ povinný vyčistiť plochy od všetkých nečistôt majúcich dopad na kvalitu vykonanej kosby.
8. Reprezentačné trávnaté plochy je dodávateľ povinný kosiť do výšky maximálne 3 cm, rotačnou kosačkou so zberným košom. Pohrabanie a odvoz pokosenej trávy z reprezentačnej zelene realizovať v deň vykonania kosby.
9. Sídlištnú a prídomovú zeleň je dodávateľ povinný kosiť do výšky maximálne 4 cm. Pohrabanie a odvoz pokosenej trávy zo sídlištnej a prídomovej zelene vykonať do 48 hodín (t. j. do 2 dní) od zrealizovania čiastkového plnenia, (teda nie až po skončení kosenia v celej časti) v súlade s ods. 3 tohto článku. Z dôvodu možnosti vzniku akejkoľvek škody je dodávateľ zároveň povinný odstrániť pokosenú trávu z ciest, chodníkov a schodísk súbežne s kosbou. Pokosenú trávu z okapov a rigolov, je dodávateľ povinný odstrániť v deň realizácie kosby.
10. Kosbu je dodávateľ povinný realizovať vhodným technologickým postupom (napr. použitím ochranných plachiet, vhodných mechanizmov a pod.) tak, aby nedošlo k zraneniu osôb, či k znečisteniu okolitých plôch, alebo k znečisteniu, alebo poškodeniu objektov (ciest, chodníkov, budov, motorových vozidiel, plastík a pod.), prípadne iného majetku. Pri kosení okolo zaparkovaných motorových vozidiel, je dodávateľ vždy povinný používať ochranné plachty. Ak dodávateľ poruší túto povinnosť používať ochranné plachty, má objednávateľ nárok na zmluvnú pokutu v zmysle čl. VI, ods. 3 zmluvy. V prípade vzniku akejkoľvek škody v súvislosti s činnosťou dodávateľa, je dodávateľ zodpovedný v celom rozsahu.
11. Pokosenú trávu je dodávateľ povinný odvážať do kompostárne mesta Košice v Bernátovciach s tým, že zodpovedný zamestnanec kompostárne potvrdí dovoz. Vážny lístok objednávateľ žiada prikladať k denným záznamom a rovnako aj k faktúre.
12. Kosbu a zber je dodávateľ povinný realizovať tak, aby nedošlo k poškodeniu trávnatých plôch. V prípade poškodenia trávnatej plochy (nákladným motorovým vozidlom pri odvoze trávy alebo iným spôsobom) je dodávateľ povinný zabezpečiť obnovu trávnatej plochy na vlastné náklady. Dodávateľ je povinný pri vykonávaní činnosti podľa tejto zmluvy chrániť životné prostredie, a to najmä dbať o to, aby nedošlo k úniku pohonných látok z kosačiek do pôdy alebo aby nedošlo k poškodeniu stromov pri vykášaní trávy krovinorezmi.
13. Trávnaté plochy je potrebné vykosiť aj v tesnej blízkosti záhonov, lavičiek, stromov, detských zariadení, stožiarov verejného osvetlenia, prípadne iných prekážok v trávnatých plochách, tak aby nedošlo k ich poškodeniu. Okolo stromov s priemerom kmeňa pod 20 cm kosbu dodávateľ nerealizuje vo vzdialenosti do 0,5 m od kmeňa stromu. V prípade vzniku akejkoľvek škody v súvislosti s činnosťou dodávateľa nesie tento dodávateľ plnú zodpovednosť za vzniknutú škodu.
14. Dodávateľ je povinný viesť stavebný denník v dvoch vyhotoveniach, do ktorého bude zaznamenávať údaje o realizovanom kosení, v ktorom uvedie najmä deň a čas kosenia, ulicu, kde bolo kosenie realizované s určením rozsahu v m², počet zamestnancov, počasie a záznamy o udalostiach, ktoré sa počas kosenia vyskytli (napr. záznamy o nepriaznivých poveternostných podmienkach, kvôli ktorým nebolo možné kosenie realizovať, škody, ktoré počas kosenia vznikli na majetku objednávateľa alebo na majetku tretích osôb a pod.). Stavebný denník za každé objednané kosenie bude slúžiť ako podklad a príloha k súpisu prác.
15. Poverený zamestnanec objednávateľa je oprávnený odmietnuť podpísanie súpisu prác, pokiaľ vykonané kosenie, prípadne pohrabanie a odvoz pokosenej hmoty vykazujú preukázateľnú vadu spôsobenú dodávateľom (napr. nedostatočne pokosený trávnik, neodvezená tráva a pod.). V takomto prípade sa práce nepovažujú, až do odstránenia vady, za riadne poskytnuté a objednávateľ má nárok na zmluvnú pokutu v zmysle čl. VI, ods. 1 tejto zmluvy.
16. V prípade, ak poverený zamestnanec objednávateľa pri odovzdávaní prác zistí, že dodávateľ vôbec nepohrabal a neodviezol pokosenú hmotu, napriek tomu, že dodávateľ objednal kosenie s pohrabaním a odvozom, ak tomu nebráni iná prekážka, **môže** takto vykonané práce zamestnanec objednávateľa prevziať s tým, že fakturované bude kosenie bez pohrabania a odvozu v zmysle čl. III., ods. 5 zmluvy. V opačnom prípade sa to považuje za omeškanie termínu s následkami v zmysle čl. VI, ods. 2 zmluvy.
17. Kosbu nesmie dodávateľ realizovať počas nedelí, v dňoch pracovného pokoja a v dňoch štátnych sviatkov. Dodávateľ sa zaväzuje zároveň dodržiavať nasledovnú maximálnu dobu kosenia počas dňa, a to od 7,00 hod. – 20,00 hod.

Zber a odvoz pokosenej trávy, môže dodávateľ zabezpečovať aj počas nedelí, prípadne dňoch pracovného pokoja a štátnych sviatkov, **len na základe predchádzajúceho mailového súhlasu objednávateľa pre každý jednotlivý prípad.**

1. Objednávateľ si vyhradzuje právo meniť výmery častí resp. lokalít zapríčinené zmenami majetkovoprávnych vzťahov a stavebnými činnosťami.
2. V prípade objednávky bez pohrabania a odvozu, je dodávateľ povinný dodržať všetky lehoty a kvalitatívne požiadavky uvedené v predchádzajúcich podmienkach. Výnimkou je pohrabanie a odvoz trávy ktorá v tomto prípade ostáva na lokalite.
3. Objednávateľ požaduje od dodávateľa zabezpečiť vhodné vystrojenie výkonných zamestnancov oblečením a pracovným náradím spĺňajúcim nároky na bezpečnosť práce, na danú činnosť, vrátane viditeľného označenia obchodného názvu dodávateľa, v mene ktorého vykonáva pracovnú činnosť.

**V. Cena a platobné podmienky**

1. Cena za plnenie predmetu zmluvy je stanovená ponukou dodávateľa vo verejnej súťaži a je v zmysle § 3 zákona NR SR č. 18/1996 Z. z. o cenách v znení neskorších predpisov v súlade s vyhláškou MF SR č. 87/1996 Z. z., ktorou sa vykonáva zákon o cenách v znení neskorších predpisov a je záväzná. Podrobná špecifikácia ceny tvorí Prílohu č. 1.
2. Fakturácia sa bude vykonávať na základe záznamu o prevzatí a odovzdaní prác. Do 15. dňa od ukončenia kosby dodávateľ predloží faktúru objednávateľovi na úhradu.
3. Objednávateľ zaplatí dodávateľovi faktúru na jeho účet v lehote splatnosti **30 dní** od jej obdŕžania. Dodávateľ vyhlasuje, že dojednanie podľa predchádzajúcej vety nie je v hrubom nepomere k právam a povinnostiam vyplývajúcim zo záväzkového vzťahu pre dodávateľa.
4. Dodávateľ zodpovedá za to, že jednotlivé faktúry budú obsahovať okrem predpísaných náležitostí aj číslo objednávky a súpis prác vypracovaný v zmysle predloženej cenovej ponuky s označením časti a lokality v súlade s predloženou objednávkou. Faktúra musí byť potvrdená objednávateľom. Súčasťou každej faktúry musí byť v prípade objednania kosenia s pohrabaním a odvozom, aj doklad o uložení pokosenej hmoty v kompostárni Bernátovce.
5. V prípade, že faktúra nebude obsahovať náležitosti uvedené v ods. 4 tohto článku, objednávateľ je oprávnený vrátiť ju dodávateľovi na doplnenie. V takom prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi.
6. Dodávateľovi vznikne nárok na odplatu na základe riadneho a včasného plnenia predmetu tejto zmluvy.
7. Objednávateľ môže realizovať zmenu zmluvy počas jej trvania v zmysle ustanovenia § 18 zákona o verejnom obstarávaní.
8. V prípade, ak sa dodávateľ počas plnenia zmluvy stane platiteľom DPH v zmysle platnej legislatívy, potom cena uvedená v Prílohe č. 1 sa bude v takomto prípade považovať vo vzťahu k DPH za konečnú a nebude navýšená o hodnotu DPH.
9. V dohodnutej cene v zmysle Prílohy č. 1 tejto zmluvy, sú zahrnuté všetky náklady dodávateľa s plnením predmetu tejto zmluvy, vrátane dopravy, pohonné hmoty, všetky náklady spojené so zneškodnením a odvozom odpadu a podobne.
10. V prípade, ak nie je v Prílohe č. 1, ocenený niektorý druh trávnika a to z dôvodu, že sa v čase realizácie zákazky v danej časti tento druh trávnika nenachádzal, určí sa cena za kosenie 1 m² tohto druhu trávnika dohodou na základe dodatku k tejto zmluve.

**VI. Zodpovednosť za vadné plnenie a Zmluvné pokuty**

1. **Následky vád kosenia:**

Pri zistení vád kosenia, za každú lokalitu samostatne, bude dodávateľovi uložený prvý termín na ich odstránenie, o čom zástupca objednávateľa (príslušný technik zelene) urobí písomný záznam v stavebnom denníku, prípadne mailom informuje dodávateľa (dodávateľ takto zaslaný záznam zaznamená v stavebnom denníku). Ak tento termín nebude zo strany dodávateľa dodržaný, dôjde k písomnému upozorneniu dodávateľa (zaslaného mailom) s výzvou na odstránenie vady, s určením druhého termínu na jej odstránenie. Zároveň vzniká objednávateľovi nárok na zmluvnú pokutu vo výške 50,- € za každé neodstránenie vady od stanovenia druhého termínu na jej odstránenie vrátane. Ak dodávateľ nedodrží ani druhý stanovený termíne na odstránenie vady, má objednávateľ právo s okamžitou platnosťou od tejto zmluvy odstúpiť.

1. **Následky nedodržania termínov:**

V prípade nedodržania akéhokoľvek termínu, okrem ods. 1 tohto článku, v zmysle tejto zmluvy dodávateľom, má objednávateľ právo na zmluvnú pokutu vo výške 50,- € za každý deň omeškania. V prípade, ak dodávateľ mešká s nástupom na kosenie viac ako dva dni, má objednávateľ právo s okamžitou platnosťou od zmluvy odstúpiť. Odstúpenie od zmluvy nemá vplyv na právo objednávateľa na zmluvnú pokutu.

1. V prípade, ak dodávateľ poruší povinnosť vyplývajúcu z čl. IV, ods. 10 zmluvy, t.j. nepoužije ochranné plachty pri kosení okolo zaparkovaných motorových vozidiel, čo bude preukázané na základe fotografie, má objednávateľ v každom jednotlivom prípade nárok na zmluvnú pokutu vo výške 50 € za jedno porušenie.
2. V prípade, že príslušný orgán uloží objednávateľovi pokutu za zistené nedostatky pri kosení (údržbe) zelene, zavinené dodávateľom, bude pokuta objednávateľom vymáhaná od dodávateľa, ak bude preukázané, že tieto nedostatky zapríčinil.
3. Za dodržiavanie bezpečnostných predpisov a za škody spôsobené pri vykonávaní prác zodpovedá v plnej miere dodávateľ.
4. Zmluvné pokuty má právo objednávateľ jednostranne započítať z jednotlivej faktúry vystavenej dodávateľom za danú časť resp. lokalitu.
5. Vyššie uvedenými zmluvnými pokutami nie je dotknutý nárok objednávateľa na náhradu škody, ktorá vznikla v dôsledku porušenia povinností vyplývajúcich z tejto zmluvy v plnej výške.
6. V prípade omeškania objednávateľa s úhradou faktúry, má dodávateľ nárok na úrok z omeškania vo výške 0,02 % denne z dlžnej sumy.

**VII. Osobitné dojednania a poistenie**

1. Technický dozor bude za objednávateľa vykonávať príslušný technik zelene.
2. Dodávateľ je oprávnený postúpiť pohľadávky a iné práva vyplývajúce z tejto zmluvy voči objednávateľovi len po predchádzajúcom písomnom súhlase objednávateľa.
3. Dodávateľ môže poveriť vykonaním časti predmetu zmluvy aj iný právny subjekt, t. j. svojich subdodávateľov. Pri vykonávaní časti predmetu zmluvy subdodávateľom má dodávateľ rovnakú zodpovednosť, ako keby predmet zmluvy realizoval sám.
4. Dodávateľ je povinný v súlade s § 41 ods. 3 a 4 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len zákon č. 343/2015 Z. z.), najneskôr v čase uzavretia tejto zmluvy uviesť údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.
5. Dodávateľ je povinný písomne oznámiť akúkoľvek zmenu údajov o subdodávateľovi v lehote najneskôr do 48 hodín od okamihu, keď sa o tejto zmene dodávateľ dozvedel, na adresu objednávateľa.
6. V prípade zmeny subdodávateľa je dodávateľ povinný túto zmenu objednávateľovi oznámiť najneskôr 5 pracovných dní pred jej uskutočnením, ak sa v odôvodnených prípadoch nedohodne s objednávateľom na kratšej lehote a uviesť o ňom všetky údaje v zmysle ods. 4 tohto článku. Zmenou subdodávateľa nie je dotknutá zodpovednosť dodávateľa za plnenie zmluvy.
7. Nahradený subdodávateľ musí spĺňať aj všetky zákonné požiadavky a to aj vo vzťahu k zákonu č. 343/2015 Z. z.. V prípade, ak na výkon činnosti časti diela, ktorú subdodávateľ zabezpečuje, boli vo verejnom obstarávaní, ktorého výsledkom je táto zmluva, požadované akéhokoľvek oprávnenia, certifikáty alebo iné doklady, je dodávateľ povinný súčasne s písomným oznámením podľa ods. 4 tohto článku, predložiť aj dotknuté doklady, ktorých držiteľom je navrhovaný subdodávateľ.
8. Dodávateľ a jeho subdodávatelia, ktorí majú povinnosť zapisovať sa do registra partnerov verejného sektora podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov, sú povinní na účely poskytnutia riadnej súčinnosti potrebnej na uzavretie zmluvy a počas trvania zmluvy byť zapísaní v registri partnerov verejného sektora.
9. Dodávateľ zodpovedá za škodu spôsobenú pri výkone predmetu tejto zmluvy, pričom všetky spôsobené poistné udalosti bude riešiť cez poistenie zodpovednosti za škodu vo svojej zmluvnej poisťovni.
10. Dodávateľ je povinný bezodkladne po uzavretí tejto zmluvy, najneskôr však do 15 dní od jej uzavretia, predložením kópie poistnej zmluvy, alebo poistky, preukázať objednávateľovi uzavretie poistnej zmluvy na poistenie zodpovednosti za škodu spôsobenú podnikateľskou činnosťou dodávateľa a udržiavať požadované poistné podmienky počas celej doby trvania zmluvy. Dodávateľ je povinný kedykoľvek počas trvania tejto zmluvy na požiadanie objednávateľa predložiť doklad preukazujúci splnenie povinnosti podľa predchádzajúcej vety.

**VIII. Trvanie Zmluvy**

1. Zmluva sa uzatvára na dobu určitú t. j. na 48 mesiacov odo dňa účinnosti zmluvy.
2. Túto zmluvu je možné ukončiť písomnou dohodou zmluvných strán alebo písomnou výpoveďou ktorejkoľvek zo zmluvných strán bez uvedenia dôvodu. V prípade výpovede objednávateľom, je výpovedná doba jednomesačná a začne plynúť prvým dňom mesiaca nasledujúceho po doručení písomnej výpovede dodávateľovi. Dodávateľ je oprávnený vypovedať zmluvu bez uvedenia dôvodu, pričom výpovedná doba je s prihliadnutím na povahu zmluvy trojmesačná a začne plynúť prvým dňom mesiaca nasledujúceho po doručení písomnej výpovede objednávateľovi.

**IX. Odstúpenie od zmluvy**

1. Zmluvné strany sa dohodli, že zmluvu je možné ukončiť okamžitým odstúpením od zmluvy v prípadoch predpokladaných zmluvou a v prípade podstatného porušenia zmluvných povinností, za ktoré sa popri dôvodoch v zmysle Obchodného zákonníka a osobitných ustanovení zmluvy považuje ak:
   1. dodávateľ nesplní inú povinnosť v zmysle tejto zmluvy,
   2. objednávateľ bude viac ako 3 mesiace v omeškaní so zaplatením faktúry podľa tejto zmluvy.
2. Zmluvné strany môžu odstúpiť od zmluvy len v celom rozsahu.
3. Účinky odstúpenia od zmluvy nastávajú dňom doručenia oznámenia o odstúpení druhej zmluvnej strane. V prípade odstúpenia od zmluvy objednávateľom, sa tento zaväzuje vyplatiť dodávateľovi cenu za tú časť predmetu zmluvy, ktorá bola riadne a včas odovzdaná.
4. Zmluvné strany sa dohodli, že akákoľvek zásielka doručovaná zmluvnými stranami podľa tejto zmluvy sa bude doručovať na adresy zmluvných strán uvedené v záhlaví tejto zmluvy a považuje sa za doručenú:
   1. pri doručovaní osobne, dňom jej odovzdania osobe oprávnenej za adresáta preberať zásielky alebo okamihom, keď táto osoba odmietne zásielku prevziať,
   2. pri doručovaní poštou dňom jej doručenia (ak adresát zásielku prevezme) alebo dňom odmietnutia prevzatia zásielky (ak adresát odmietne zásielku prevziať) alebo tretím dňom uloženia zásielky na pošte v ostatných prípadoch.

**X. Záverečné ustanovenia**

1. Vzťahy neupravené touto zmluvou sa riadia príslušnými ustanoveniami Obchodného zákonníka.
2. Táto zmluva môže byť menená len obojstrannou dohodou formou písomných dodatkov podpísaných obidvoma zmluvnými stranami, ktoré budú tvoriť jej neoddeliteľnú súčasť.
3. Táto zmluva je vyhotovená v 2-och vyhotoveniach, z ktorých objednávateľ obdrží 1 vyhotovenie a dodávateľ 1 vyhotovenie.
4. Zmluva nadobúda platnosť dňom podpísania zmluvnými stranami a účinnosť nadobúda dňom nasledujúcim po dni jej zverejnenia v Centrálnom registri zmlúv.
5. Zmluvné strany prehlasujú, že obsah tejto zmluvy si prečítali, s týmto súhlasia, že nebola uzatvorená v tiesni ani za nápadne nevýhodných podmienok, čo potvrdzujú svojimi podpismi.

Príloha č. 1 - Návrh uchádzača na plnenie jednotlivých kritérií hodnotenia pre verejnú súťaž Predmet zákazky: „Kosenie v meste Košice

V Košiciach, dňa ......................... V Košiciach, dňa ............................

Ing. Marta Popríková

riaditeľka

dodávateľ objednávateľ